text: Psykisk syg søgte at dræbe eks-kæreste
  09 august 2010 kl. 14.10
  En 33-årig mand stak søndag aften sin 31-årige eks-kæreste med en kniv i Jordrup ved Kolding.
  Manden opsøgte kvinden på hendes bopæl og stak hende flere gange med en brødkniv. Hun har forklaret, at han forsøgte at ramme hendes mave, og hun fik stiksår på lår og hænder, da hun forsøgte at afværge angrebet.
  Han truede også med at slå en af kvindens mandlige venner ihjel.
  Den 33-årige er sigtet for forsøg på manddrab.
  Han blev mandag varetægtsfængslet i fire uger i surrogat. Han skal mentalundersøges. For nylig var han indlagt på det psykiatriske sygehus i Augustenborg.
  Han nægter sig skyldig.
  